
Latvijas un Šveices sadarbības programmas 2019.-2029.gada perioda programmas “Spēcīgākas darba vidē balstītas mācības profesionālās izglītības un mācību pilnveidošanai Latvijā” atklātā projektu konkursa informatīvās apspriede ar potenciālajiem pretendentiem
JAUTĀJUMI UN ATBILDES
2026.gada 16.jūlijā notika informatīvā apspriede ar atklātā projektu konkursa pretendentiem, kuras laikā tika uzdoti jautājumi un sniegtas atbildes par konkursa nosacījumiem.
	Nr.
	Jautājums
	Atbilde

	1. 
	Uz kāda normatīvā regulējuma pamata profesionālās tālākizglītības programmas ietvaros var iegūt profesionālās izglītības skolotāja kvalifikāciju, ņemot vērā, ka skolotāja profesija ir reglamentēta profesija? 
	Atklātā projektu konkursa ietvaros paredzēts izstrādāt profesionālās tālākizglītības programmu Profesionālās izglītības likuma izpratnē, nevis studiju programmu Augstskolu likuma izpratnē. Programmas izstrāde balstās uz spēkā esošo normatīvo regulējumu, tostarp Profesionālās izglītības likumu, Ministru kabineta 2024. gada 20. februāra noteikumiem Nr. 110 "Noteikumi par valsts profesionālās tālākizglītības un profesionālās pilnveides izglītības standartu" un Ministru kabineta noteikumiem Nr. 569.
Vienlaikus profesionālās kvalifikācijas prasību (PKP) izstrādes procesā tiks precizētas profesionālās izglītības skolotāja kvalifikācijai nepieciešamās kompetences un prasības, uz kuru pamata pēc PKP apstiprināšanas augstākās izglītības iestāde izstrādās profesionālās tālākizglītības programmas saturu. Ja programmas īstenošanai augstākās izglītības iestādēs būs nepieciešami normatīvā regulējuma precizējumi vai grozījumi, Izglītības un zinātnes ministrija nodrošinās programmas īstenošanai nepieciešamo tiesisko ietvaru.

	2. 
	Kāds ir plānotais programmas ilgums un uzņemšanas?

	Sanāksmes laikā tika pārrunāts indikatīvs projekta īstenošanas scenārijs, saskaņā ar kuru, ja līgums ar izvēlēto augstākās izglītības iestādi tiktu noslēgts 2026. gada oktobrī, programmas izstrādi varētu uzsākt nekavējoties, bet pirmā dalībnieku uzņemšana varētu notikt 2027./2028. akadēmiskajā gadā. Precīzu programmas īstenošanas grafiku, tostarp programmas ilgumu un uzņemšanas organizāciju, izstrādās izvēlētā augstākās izglītības iestāde projekta īstenošanas laikā.

	3. 
	Vai plānotajam absolventu skaitam obligāti jāsasniedz 100, vai pieļaujama zināma elastība?
	Konkursa dokumentācijā projekta rezultāts ir noteikts kā vismaz 100 programmas absolventu (nolikuma 3. punkts). Projekta iesniegumā  projekta iesniedzējam jāsniedz skaidrs un pamatots redzējums par šī rezultāta sasniegšanu. Vērtēšanas kritērijā 3.1 maksimālais punktu skaits (3 punkti) tiek piešķirts, ja projekta iesniegumā plānotais absolventu skaits ir 90–100 un ir sniegts detalizēts, pārliecinošs plāns visu ar to saistīto rezultātu sasniegšanai. Vērtēšanā tiek ņemta vērā arī plānotās programmas reģionālā pieejamība.

	4. 
	Vai rādītājs "1500 dalības reizes" attiecas uz unikālām personām vai dalības reizēm?
	Projekta rezultāta rādītājs 1500 dalības reizes attiecas uz dalības reižu skaitu, nevis unikālo personu skaitu. Viena persona var tikt uzskaitīta vairākas reizes, ja tā piedalās vairākos projekta ietvaros organizētos profesionālās pilnveides pasākumos.

	5. 
	Vai uz projekta iesnieguma iesniegšanas brīdi projekta vadības un administrācijas komandai jābūt nokomplektētai ar  vārdā un uzvārdā nosauktām personām?

	Nē. Projekta iesniegumā nav obligāti jānorāda konkrētas personas ar vārdu un uzvārdu. Pietiek norādīt plānotās amata pozīcijas un pamatot to atbilstību projekta īstenošanai, aprakstot nepieciešamo kompetenci un pieredzi. Vienlaikus ir vēlams, lai projekta iesniedzējam jau projekta iesnieguma sagatavošanas posmā būtu skaidrs projekta vadības komandas sastāvs, kas plānots projekta īstenošanai.


	6. 
	Vai indukcijas gads (pirmais darba gads pēc kvalifikācijas iegūšanas) ir jāiekļauj projektā un tā budžetā?

	Pirmās uzņemšanas dalībnieku indukcijas gada izmaksas iekļaujamas projekta budžetā, ja tas iekļaujas projekta īstenošanas termiņā.

	7. 
	Kāpēc pastāv atšķirība starp projekta īstenošanas termiņu MK noteikumos (2029. gada 30. oktobris) un nolikumā (2029. gada 31. augusts)?
	2029. gada 31. augusts ir konkursa ietvaros īstenojamā projekta beigu termiņš, un tas nav pagarināms. Savukārt 2029. gada 30. oktobris ir projekta administrēšanas un noslēguma darbību pabeigšanas termiņš.

	8. 
	Kā rīkoties, ja iesnieguma sadaļās, kurās nav noteikts rakstu zīmju ierobežojums, tiek pārsniegts ieteicamais apjoms (piemēram, par ~1000 rakstu zīmēm)?

	Sadaļās, kurās norādīts ieteicamais rakstu zīmju skaits, tas netiek stingri kontrolēts. Ieteicamā apjoma pārsniegšana pati par sevi netiks uzskatīta par  projekta iesnieguma trūkumu, tomēr projekta iesniedzēji aicināti sniegt skaidru, pamatotu un kodolīgu informāciju. Ja nepieciešams sniegt izvērstāku informāciju, to var pievienot pielikumā.  Vērtēšanā galvenā nozīme ir satura skaidrībai un pamatotībai, nevis apjomam.

	9. 
	Vai projekta sadarbības partneri var būt arī citu nozaru izglītības iestādes (piemēram, mākslas skolas un medicīnas koledžas)?
	Jā, tas ir pieļaujams. Vienlaikus projekta fokusam jābūt vērstam uz profesionālās izglītības skolotāju vispārējās pedagoģiskās kompetences attīstību, nevis šauri nozarei specifisku prasmju pilnveidi. Projekta īstenošanā ir vēlama ārvalstu partneru piesaiste, īpaši no valstīm ar attīstītu profesionālās izglītības sistēmu.

	10. 
	Iesniegšanas termiņš (6. septembris) iekrīt svētdienā – kā rīkoties, ja tajā dienā nav iespējams iesniegt ar elektronisko parakstu?
	Tā kā projektu iesniegšanas termiņa pēdējā diena - 2026. gada 6. septembris - ir svētdiena, par projektu iesniegumu iesniegšanas termiņa pēdējo dienu uzskatāma nākamā darbdiena - 2026. gada 7. septembris. Līdz ar to projektu iesniegumus var iesniegt līdz 2026. gada 7. septembrim. Attiecīgie precizējumi veikti konkursa dokumentācijā, tostarp 5. pielikumā "Projektu iesniegumu vērtēšanas kritēriji" (kritērijs B.1).


Pēc informatīvās sanāksmes papildu jautājumus var iesniegt, rakstot uz e-pasta adresi swissprojects@izm.gov.lv.

